# Galwad Agored Bardd Plant Cymru 2023-2025

# Mae Llenyddiaeth Cymru yn chwilio am Fardd Plant Cymru 2023-2025 i danio dychymyg ac ysbrydoli plant Cymru

## **Dyddiadau pwysig:** Dyddiad cau i ymgeisio: **12.00 hanner dydd, dydd Iau 16 Mawrth 2023**

Cyfweliad / gweithdy peilot: yr wythnos yn cychwyn 17 Ebrill 2023

Digwyddiad Cyhoeddi yn Eisteddfod yr Urdd 2023: Union Ddyddiad i’w Gadarnhau.

**Cyflwyniad**   
Mae **Bardd Plant Cymru** yn rôl genedlaethol sy’n anelu i danio dychymyg ac yn ysbrydoli plant Cymru drwy farddoniaeth. Rydym yn dewis bardd neu lenor Cymraeg newydd ar gyfer y rôl bob dwy flynedd.

Mae Bardd Plant Cymru yn defnyddio llenyddiaeth er mwyn annog plant i fod yn greadigol, ac ym meithrin cariad at ysgrifennu creadigol, darllen a’r iaith Gymraeg. Bydd gweithdai’r prosiect yn magu hunan-hyder plant ac yn datblygu eu sgiliau cyfathrebu, gan ymbweru plant Cymru gyfan i ysgrifennu am yr hyn sy’n bwysig iddyn nhw.

Wyt ti’n fardd sydd wrth dy fodd yn gweithio gyda phlant? Wyt ti’n credu yng ngrym llenyddiaeth i ysbrydoli, gwella a chyfoethogi bywydau – yn enwedig bywydau pobl ifanc? Wyt ti’n awyddus i ddathlu a chynrychioli ieuenctid Cymru – eu dyheadau a’u hawliau – ar lwyfannau cenedlaethol? Yna rydyn ni am glywed gennyt ti!

Sefydlwyd cynllun Bardd Plant Cymru yn y flwyddyn 2000, ac ers hynny mae 17 bardd wedi ymgymryd â’r rôl. Mae Llenyddiaeth Cymru yn chwilio am y Bardd Plant nesaf ar gyfer 2023-2025 ac yn gwahodd ceisiadau gan unigolion talentog ac angerddol sydd â gweledigaeth gref ar gyfer y rôl hon.

Rydym yn croesawu ceisiadau gan unigolion o ystod o gefndiroedd a phrofiadau, a byddwn yn ystyried egin feirdd a beirdd profiadol fel ei gilydd.

Rydym yn chwilio am unigolion sy'n rhannu ein gwerthoedd o gydraddoldeb a chynrychiolaeth, ac a fydd yn llysgennad dros hawliau plant i fod yn greadigol, i fynegi eu hunain ac i gael eu lleisiau wedi’u clywed, ac wrth gwrs i gael hwyl gyda geiriau.

Caiff prosiect Bardd Plant Cymru ei redeg gan Llenyddiaeth Cymru gyda chefnogaeth Llywodraeth Cymru, S4C, Cyngor Llyfrau Cymru ac Urdd Gobaith Cymru.

## **Manylion y rôl:**

* Bydd y Bardd Plant Cymru nesaf yn cychwyn yn eu rôl yn haf 2023. Cyhoeddir enw’r Bardd Plant newydd yn Eisteddfod yr Urdd Sir Gaerfyrddin 2023.
* Bydd y rôl yn para dwy flynedd, tan haf 2025.
* Y ffi ar gyfer y gwaith yw £10,000 y flwyddyn, ynghyd â threuliau, a bydd y cynllun gwaith craidd yn cyfateb i tua **25 diwrnod** o weithgaredd pob blwyddyn.
* Bydd natur y 25 diwrnod yn amrywio. Ambell dro, byddi yn cynnal gweithdai fel rhan o brosiect cenedlaethol mewn ysgolion neu gymunedau. Dro arall, byddi yn gweithio ar gerdd comisiwn arbennig i ddathlu digwyddiad nodedig, neu yn ymweld â gwyliau celfyddydol. Byddi yn teithio dros Gymru gyfan yn ystod y ddwy flynedd ar gyfer cyflawni gofynion y rôl fywiog a phrysur yma.
* Mae Bardd Plant Cymru yn brosiect Cymraeg ei iaith sy’n aml yn gweithio ochr yn ochr â’i chwaer-brosiect Saesneg, [Children’s Laureate Wales](https://www.llenyddiaethcymru.org/ein-prosiectau/childrens-laureate-wales/). Bydd y Children’s Laureate Wales nesaf hefyd yn cychwyn ar eu gwaith yn yr haf, a bydd y rôl honno yn para am ddwy flynedd.
* Y Bardd Plant Cymru presennol yw **Casi Wyn**, yr ail fardd ar bymtheg i ymgymryd â’r rôl. Bydd cyfle i gysgodi a chydweithio yn agos gyda Casi yn ystod haf 2023. Mae’r holl gyn-feirdd plant i’w gweld [ar wefan Llenyddiaeth Cymru](https://www.llenyddiaethcymru.org/ein-prosiectau/bardd-plant-cymru/previous-bardd-plant-cymru/).

## **Sut mae’r prosiect yn gweithio?**

Ar gychwyn y prosiect, bydd Llenyddiaeth Cymru yn gweithio’n agos gyda’r Bardd Plant newydd i'w helpu i roi ei stamp ei hun ar y rôl. Gan edrych ar ddiddordebau, arbenigedd a gweledigaeth y Bardd ochr yn ochr ag [amcanion y rôl](#Amcanion), [blaenoriaethau Llenyddiaeth Cymru](https://www.llenyddiaethcymru.org/cynllun-strategol-hafan/cynllun-strategol-prif-dudalen/ein-nodau/) a gweddill partneriaid y cynllun, bydd Cynllun Gwaith manwl yn cael ei greu ar gyfer 25 diwrnod craidd y flwyddyn gyntaf.

Fel rhan o’r Cynllun Gwaith, rydym yn awyddus i ddatblygu un prosiect mawr yn ystod y flwyddyn a fydd yn cael effaith pellgyrhaeddol ar grŵp penodol o blant Cymru. Byddwn yn gweithio’n agos â’r Bardd i gasglu a chyfathrebu effaith y rôl.

Blaenoriaeth y Bardd Plant fydd gwireddu’r Cynllun Gwaith. Ond mae rôl y Bardd Plant yn un boblogaidd ac uchel iawn ei phroffil, felly tu hwnt i 25 diwrnod craidd y cytundeb, disgwylir y bydd cryn dipyn o geisiadau ychwanegol am ymweliad yn dod i law oddi wrth ysgolion.

Bydd gwahoddiadau hefyd yn cyrraedd gan sefydliadau amrywiol i weithio ar ymgyrchoedd cenedlaethol a chymryd rhan mewn prosiectau, ac mae’n

debyg y bydd y wasg â diddordeb siarad â thi yn aml ynglŷn â materion yn ymwneud â chenedlaethau’r dyfodol.

Cei drafod dy awydd i dderbyn rhagor o gomisiynau, a thrafod posibiliadau’r gwahoddiadau ychwanegol rhain gyda chydlynydd y prosiect yn Llenyddiaeth Cymru. Noder y bydd unrhyw waith ychwanegol tu hwnt i’r 25 diwrnod craidd yn cael eu cytuno a’u cytundebu ar wahân, a hynny gan y Bardd ar drefniant llawrydd.

Fel Bardd Plant Cymru, gall rhai o dy **ddyletswyddau** gynnwys y canlynol:

* Cymryd rhan mewn cyfarfodydd gyda staff Llenyddiaeth Cymru i drefnu ymgyrch neu i drafod cynnydd dy brosiectau;
* Ysgrifennu cerdd gomisiwn ar thema neu bwnc penodol;
* Teithio ledled Cymru yn cynnal gweithdai barddoni gyda grwpiau o blant neu bobl ifanc;
* Trefnu a chydlynu perfformiad gyda grŵp o blant ar gyfer digwyddiad mewn gŵyl;
* Gwaith trefnu manwl, dyfeisio gweithdai apelgar a sicrhau fod gwerthuso prosiectau yn digwydd;
* Beirniadu cystadleuaeth ysgrifennu;
* Siarad gyda’r wasg ynglŷn â dy rôl fel Bardd Plant Cymru ac/neu dy farn ar fater cyhoeddus perthnasol;
* Cymryd rhan mewn digwyddiadau uchel eu proffil, er enghraifft siarad ar lwyfan Eisteddfod yr Urdd neu’r Genedlaethol, neu mewn digwyddiadau yn y Senedd;
* Ysgrifennu erthygl neu flog am dy waith neu am ymgyrch yr wyt ti’n angerddol drosto.

Byddi yn derbyn cymorth ac arweiniad gan gydlynydd y prosiect, sef aelod o staff Llenyddiaeth Cymru, drwy gydol dy gyfnod fel Bardd Plant Cymru. Bydd y cydlynydd yn cefnogi dy amserlen, dy waith o ddydd i ddydd fel Bardd Plant Cymru, ac yn dy helpu i gynllunio a gwerthuso’r prosiectau fydd yn llunio’r Cynllun Gwaith.

## **Amcanion Prosiect Bardd Plant Cymru**

Bydd y Bardd yn gweithio gyda phlant ledled Cymru a gyda grwpiau o blant o amrywiaeth eang o gefndiroedd. Bydd Bardd Plant Cymru hefyd yn llysgennad i blant, gan hyrwyddo eu hawliau, eu diddordebau a’u bywydau drwy gyfrwng y Gymraeg.

Rydym yn chwilio am geisiadau sy'n cyflwyno ffyrdd creadigol ac arloesol o gyflawni amcanion prosiect Bardd Plant Cymru. Rydym hefyd yn chwilio am geisiadau sy’n arddangos sut y bydd eu gweledigaeth ar gyfer y rôl yn cyd-fynd â blaenoriaethau Llenyddiaeth Cymru. Rydym yn argymell dy fod yn darllen [Cynllun Strategol Llenyddiaeth Cymru (2022-2025)](https://www.llenyddiaethcymru.org/cynllun-strategol-hafan/cynllun-strategol-prif-dudalen/) cyn llunio dy gais.

**Bydd Bardd Plant Cymru yn:**

* Llysgennad i blant, gan hyrwyddo hawliau a diddordebau cenedlaethau’r dyfodol, gan gynnwys iechyd meddwl, cynrychiolaeth, addysg a’r argyfwng hinsawdd;
* Llysgennad i Llenyddiaeth Cymru a’n blaenoriaethau, yn benodol dros ein cred fod gan lenyddiaeth y grym i wella a chyfoethogi bywydau;
* Ymgysylltu â phlant ledled Cymru i’w hysbrydoli i fod yn greadigol ac i fynegi eu hunain drwy farddoniaeth;
* Annog plant i gael hwyl gyda geiriau a barddoniaeth;
* Hyrwyddo hawl pob plentyn i gael adrodd eu straeon a datgan barn;
* Helpu i ddatblygu hunan-hyder, sgiliau llythrennedd a sgiliau chyfathrebu plant drwy greadigrwydd;
* Hyrwyddo a dathlu’r iaith Gymraeg;
* Cefnogi datblygiad y genhedlaeth nesaf o feirdd ac awduron ifanc;
* Codi ymwybyddiaeth o farddoniaeth ymysg plant Cymru;
* Ymgysylltu’n benodol â grwpiau o blant sydd wedi eu tangynrychioli, sy’n wynebu rhwystrau i gymryd rhan mewn gweithgareddau llenyddol, e.e. plant o gefndiroedd Du, Asiaidd neu Leiafrif ethnig, plant o gefndiroedd incwm isel, neu blant ag anableddau neu salwch.

## **Gofynion a rhinweddau pwysig ar gyfer y rôl**

**Bydd Bardd Plant Cymru 2023-2025:**

* yn gallu ymrwymo i **o leiaf** **25 diwrnod** gwaith y flwyddyn, am ddwy flynedd rhwng haf 2023 a haf 2025, i weithio fel Bardd Plant Cymru;
* yn hyderus i, ac â phrofiad o, weithio gyda phlant a phobl ifanc 4 - 18 mlwydd oed;
* â phrofiad o arwain gweithdai creadigol i blant a phobl ifanc;
* â’r gallu i ysgrifennu cerddi addas ar gyfer plant a/neu bobl ifanc;
* yn siaradwr cyhoeddus hyderus, ac yn gyfathrebwr ysbrydoledig gyda phlant, gyda’r cyhoedd a’r wasg;
* gyda sgiliau gweinyddol ardderchog er mwyn sicrhau bod y prosiect yn rhedeg yn effeithlon ac yn llwyddiannus;
* yn byw yng Nghymru.

Rydym yn croesawu ceisiadau gan feirdd profiadol a gan feirdd lled-newydd, ond byddwn yn edrych yn benodol am brofiad o arwain gweithdai gyda phlant a phobl ifanc.

Bydd yr ymgeiswyr sydd yn cyrraedd y rhestr fer yn derbyn y cyfle i arwain gweithdy digidol i grŵp o blant fel rhan o’r broses gyfweld, a bydd y plant ac arsylwyr ar ran partneriaid cynllun Bardd Plant Cymru yn asesu’r gweithdy fel rhan o’r broses gyfweld.

Rydyn ni’n awyddus iawn i annog ceisiadau gan bobl sydd heb gynrychiolaeth ddigonol yn y sector greadigol, a gan ymgeiswyr sy’n profi gwahaniaethu oherwydd cefndir ethnig, anabledd, rhywedd neu brofiad o ddod o gefndir incwm isel. Am ragor o wybodaeth, darllena ein [Cynllun Cydraddoldeb, Amrywiaeth a Chynhwysiant](https://www.llenyddiaethcymru.org/wp-content/uploads/2022/10/21-Equality-Diversity-and-Inclusion-Action-Plan-2022-CYM.pdf). Os hoffet ymgeisio am y rôl hon, ond rwyt yn ansicr os oes profiad digonol gennyt, cysyllta â Mared Roberts am sgwrs anffurfiol: [mared@llenyddiaethcymru.org](mailto:mared@llenyddiaethcymru.org).

Bydd penodiad yr ymgeisydd llwyddiannus yn ddibynnol ar wiriad DBS manwl boddhaol cyn cychwyn yn y rôl.

## **Addewid Llenyddiaeth Cymru**

**Hygyrchedd:**

Rydyn ni’n ymroddedig i fodloni gofynion mynediad pob ymgeisydd. Gofynnwn i ymgeiswyr roi gwybod i ni beth sydd ei angen arnynt i sicrhau y gallwch ymgymryd â’r broses ymgeisio mewn modd hygyrch, diogel a chyffyrddus. Byddwn yn holi’r ymgeisydd llwyddiannus am eu gofynion mynediad hwythau, i sicrhau ein bod yn cefnogi’r Bardd i gyflawni’r rôl i eithaf eu gallu.

**Hyfforddiant a Diogelu**:

Bydd Llenyddiaeth Cymru yn cynnal hyfforddiant diogelu dwys ar gychwyn y cyfnod dwy flynedd, ac yn parhau i gefnogi’r Bardd gyda’r elfen hollbwysig hon yn ystod y rôl. Bydd hyfforddiant pellach yn cael ei gynnig fel bo’r galw, yn cynnwys cyfnod o fentoriaeth gyda hwylusydd neu fardd mwy profiadol os bydd angen. Bydd Llenyddiaeth Cymru hefyd yn sicrhau fod llesiant y Bardd ei hun yn ystod y rôl yn cael ei hybu a’i warchod, a bydd cyfarfodydd cyson â chydlynydd y prosiect yn cael eu trefnu i drafod unrhyw bryderon.

**Amrywiaeth:**

Rydym yn angerddol dros fynd i'r afael ag anghydraddoldebau a thangynrychiolaeth yn y celfyddydau. Mae cydraddoldeb ac amrywiaeth o fewn byd ysgrifennu i blant hyd yn oed yn bwysicach, wrth i’n pobl ifanc edrych am gymeriadau a llinynnau storïol ysbrydoledig sydd wedi bod yn anweledig ac yn absennol yn y gorffennol. Byddwn felly â diddordeb penodol i dderbyn ceisiadau gan unigolion sy'n uniaethu ag un neu fwy o'r datganiadau canlynol:

* Rwy’n dod o gefndir Du, Asiaidd neu Leiafrif ethnig.
* Rwy’n anabl neu yn dioddef o salwch hir dymor.
* Rwy’n dod o gefndir incwm isel.

**Cysylltiadau Cyhoeddus:** Mae hon yn rôl gyhoeddus, ac efallai y bydd y cyfryngau a’r wasg â diddordeb cysylltu â thi i holi dy farn am faterion yn ymwneud â llenyddiaeth plant, y Gymraeg, hawliau plant a mwy. Bydd sefydliadau pwysig a nodedig hefyd yn debygol o gysylltu i dy wahodd i gymryd rhan mewn digwyddiadau proffil uchel. Mae’n rôl brysur sy’n gofyn sgiliau cyfathrebu a threfnu ardderchog. Bydd cydlynydd prosiect Bardd Plant Cymru a thîm cyfathrebu Llenyddiaeth Cymru yn ymrwymo i gynorthwyo gyda’r dyletswyddau rhain, yn cynnwys briffio o flaen llaw, cynorthwyo gydag amserlennu a threfnu dyddiadur, a sicrhau dy fod yn gyffyrddus i ymgymryd â gwahoddiadau a dyletswyddau uchel eu proffil.

## **Sut i ymgeisio**

## **I ymgeisio ar gyfer y rôl, anfona’r canlynol:**

1. Llythyr (dwy dudalen ar y mwyaf) **NEU** fideo hyd at 5 munud o hyd yn cynnwys:

* Yr hyn hoffet ti ganolbwyntio arno neu ei gyflawni yn ystod dy ddwy flynedd yn y rôl. Efallai yr hoffet ti feddwl am un brif thema i fod yn ganolbwynt i’r gwaith, er enghraifft iechyd meddwl plant, cydraddoldeb neu'r argyfwng hinsawdd.
* Enghreifftiau o'r math o brosiectau mawr yr hoffet eu datblygu. Bydd cyfle i drafod y rhain yn fanylach yn y cyfweliad.
* Pam wyt ti yn dymuno cyflawni’r rôl.
* Pam dy fod di’n ymgeisydd addas ar gyfer y rôl. Galli gyfeirio yma at enghreifftiau o brofiadau a gwaith blaenorol.

1. Tair cerdd yr wyt wedi’u llunio ar gyfer plant a/neu bobl ifanc.
2. Llenwa ffurflen Monitro Cydraddoldeb ac Amrywiaeth ddi-enw [(ar gael yma).](https://www.surveymonkey.co.uk/r/25CTJTN)

Anfona dy lythyr neu fideo cais a dy waith creadigol at [post@llenyddiaethcymru.org](mailto:post@llenyddiaethcymru.org) gyda **Bardd Plant Cymru** a'th enw yn y llinell pwnc.

Os oes gennyt unrhyw gwestiynau cyn ymgeisio, neu os wyt ti yn awyddus i drefnu sgwrs anffurfiol gydag aelod o dîm Llenyddiaeth Cymru, mae croeso i ti gysylltu dros e-bost â Mared Roberts: [mared@llenyddiaethcymru.org](mailto:mared@llenyddiaethcymru.org) neu ffonio un o swyddfeydd Llenyddiaeth Cymru: 01766 522 811 (Tŷ Newydd) neu 029 2047 2266 (Caerdydd).

**Anfona dy gais at Llenyddiaeth Cymru erbyn 12.00 hanner dydd, dydd Iau 16 Mawrth 2023.**

## **Beth fydd yn digwydd nesaf?** Bydd panel yn dethol rhestr fer, a Llenyddiaeth Cymru yn gwahodd y beirdd hynny i:

* Gyfweliad dros Zoom i drafod eu cais mewn mwy o fanylder.
* Gynnal gweithdy blasu tua 30 munud o hyd gyda grŵp o blant CA2 dros Zoom.

Bydd y cyfweliad a’r gweithdy yn digwydd yn ystod yr wythnos yn cychwyn 17 Ebrill 2023. Aelodau’r panel i ddethol Bardd Plant Cymru 2023 – 2025 yw Ciarán Eynon, Prifardd Eisteddfod yr Urdd 2022, Dafydd Lennon, bardd a cyflwynydd Cyw, S4C, Bethan Mai Jones, Pennaeth Adran Llyfrau Plant Cyngor Llyfrau Cymru a chydlynydd prosiect Bardd Plant Cymru, Llenyddiaeth Cymru.

Bydd y rôl yn cael ei chynnig yn amodol ar wiriad DBS manwl boddhaol.

Bydd y bardd yn cychwyn yn y rôl yn ystod haf 2023, gyda chyfle i gysgodi Casi Wyn, y Bardd Plant presennol tan yr hydref, pan bydd hi’n gorffen ei chyfnod. Gofynnwn i ti gadarnhau yn y cyfweliad os wyt ar gael i ddod i seremoni cyhoeddi yn Eisteddfod yr Urdd Sir Gaerfyrddin (union ddyddiad i’w gadarnhau).

Mae Llenyddiaeth Cymru yn elusen gofrestredig sy'n gweithio gyda chefnogaeth Cyngor Celfyddydau Cymru a Llywodraeth Cymru. Am ragor o wybodaeth ewch i [www.llenyddiaethcymru.org](http://www.llenyddiaethcymru.org).